पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर बेहद संक्रामक है, व्यवस्थाओं की कमी झलकने लगी है, मरीज मरने लगे हैं। लेकिन इन सब बुरे समाचारों के बीच एक अच्छी खबर यह भी है कि जिले में कोरोना से अब तक 4443 में से 1815 मरीज रिकवर हुए हैं। इनमें से 1601 मरीज ऐसे हैं, जो होम क्वारंटाइन में ही ठीक हुए हैं। यानी कि इन मरीजों को चिकित्सालय में भर्ती करने की जरूरत ही नहीं पड़ी। हालांकि इनमें से भी करीब 60 मरीज ऐसे हैं, जिनको घरों में ही ऑक्सीजन सप्लाई दी गई थी।
ऐसे में जिले में अब तक रिकवर हुए कुल मरीज में से करीब 88.20% मरीज ऐसे हैं जो अपने घर में रहकर कोरोना से जंग लड़े और जीत गए। 214 मरीजों को अस्पताल या अन्य डिस्पेंसरी में उपचार के बाद कोरोना से निजात मिली। डॉक्टरों का भी यही मानना है कि अक्सर अस्पताल में भर्ती होने के बाद मरीज पैनिक हो जाता है ऐसे में संक्रमण से रिकवर होने में उसे मानसिक रूप से कमजोरी का अनुभव होता है।
इसलिए डॉक्टरों का भी यही मानना है कि नॉन सिंप्टोमेटिक या हल्के लक्षण होने पर कोरोना पीड़ित मरीजों को घर में ही क्वारेंटाइन रहकर दवाई लेते हुए रिकवरी करने में ज्यादा मदद मिलती है। सबसे बड़ी बात भी यही है कि जिले में होम क्वॉरेंटाइन हुए किसी भी मरीज की अब तक मौत भी नहीं हुई है।
धरियावद, मरीज होम क्वॉरेंटाइन में ही रिकवर हो रहे हैं। गृहिणी मोनिका जैन गत दिनों पॉजिटिव आई थी, लेकिन उन्होंने घर में सुरक्षित रहकर नेगेटिव होकर और परिवार के किसी भी सदस्य को पॉजिटिव नहीं होने दिया। यह एक मिसाल है, जो उन्होंने कायम की है।
अप्रैल के 30 दिनों में जिले भर में 2753 कोरोना पॉजिटिव मिले। इनमें से इन 30 दिनों में कुल 536 मरीज कोरोना से वापस रिकवर हो चुके हैं। इन 536 में से 492 ऐसे मरीज है जो होम क्वॉरेंटाइन में रहकर ही कोरोना से जंग जीत चुके हैं। चिकित्सा विभाग के अनुसार औसत रूप से 100 मरीजों में से 99 मरीज ऐसे ही सामने आ रहे हैं जो बिना लक्षण वाले हैं।
हालांकि इन मरीजों के कोरोना से रिकवर होने में 7 से 14 दिन का समय लग रहा है, इसलिए फिलहाल रिकवरी रेट 42.51 प्रतिशत पर ही पहुंच गई है। क्योंकि प्रतिदिन औसत रूप से अप्रैल में अब तक 90 मरीज मिले हैं। जबकि रिकवर होने वालों का आंकड़ा 50 से 60 मरीज के बीच का है।
जाने क्या कहते हैं एक्सपर्ट
जब तक कोरोना में गंभीर लक्षण दिखाई नहीं दे, तब तक मरीज को होम क्वॉरेंटाइन रहने में ही ज्यादा फायदा होता है। बीमारी चाहे कोई सी भी हो परिवार का साथ ऐसी चीज है, जिसमें मानसिक रूप से इंसान मजबूत रहता है। परिवार से भले ही मिल नहीं पाए, लेकिन यह भरोसा रहता है कि सदस्य साथ में है। इसके पीछे एक सोच यह भी है माइंड में पॉजिटिविटी रहने की वजह से बीमारी से लड़ने में आसानी होती है। साथ में दवाई भी जरूरी है।-डॉ. वीडी मीणा, सीएमएचओ, प्रतापगढ़।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn